བསྟན་གྲགས་ཀྱི་བརྒལ་ལན་དྲང་པོར་བཤད་པ་
ལྷ་མི་དགྱེས་པའི་འབེལ་གཏམ་ཞེས་
བྱ་བ་བཞུགས་སོ། །
༄༅། ། རྒྱལ་བསྟན་དྲི་མེད་ཐེག་དགུའི་ཀཻ་ལ་ཤར།
མཁྱེན་གཉིས་རྩལ་རྫོགས་ལུང་རིགས་གད་རྒྱངས་ཀྱིས།།
སྨྲ་ངན་གཉིས་འཐུང་གླད་འགེམས་གདོང་ལྔ་པ།
མཁས་བཞི་ལོ་པཎ་སྨྲ་དབང་མཆོག་རྣམས་རྒྱལ།།
འདི་ན་རྒྱལ་སྲས་ལམ་བཟང་ཉམས་བྱེད་ནས།།
གནོད་སེམས་ཁྲོ་བའི་ཡིད་ཀྱིས་མ་ཡིན་ཏེ།།
ལོག་ལྟའི་བྲག་རི་འཇོམས་བྱེད་ལུང་རིགས་ཀྱི།།
རྣོ་ངར་ཐོག་མདའ་འཕེན་ལ་ཁོང་མ་ཁྲོ།།
གཡོ་སྒྱུའི་རྫུན་གྱིས་མ་ཡིན་བདེན་བཤད་ཀྱི།།
ཚད་གསུམ་ཉག་ཕྲན་ལོག་སྨྲའི་སྙིང་ལ་བསྣུན།།
དཔྱད་གསུམ་འབེན་ཚུགས་རྒྱུ་འབྲས་དཔང་པོར་ཞོག །
ཕྱོགས་འཛིན་མདེལ་གྱིས་རང་སྙིང་འབིགས་ལ་ལྟོས།།
རྫུན་སྦྱོར་གཏམ་གྱིས་རྒྱལ་བསྟན་སྨོད་མི་བགྱི།།
291

ཀུན་མཁྱེན་ཤར་རྫ་པ་བཀྲ་ཤིས་རྒྱལ་མཚན་གྱི་གསུང་འབུམ།
དྲང་པོའི་ཚིག་གིས་བདེན་པའི་དོན་བསྙད་ན།།
སུས་ཀྱང་བདེན་ལ་བདེན་པར་མཐོང་བར་ངེས།།
བསྒོ་བ་རྣར་གཟོན་ངེད་ཀྱིས་ཅི་བྱར་ཡོད།།
སྔ་ལོར་བརྗོད་ལས་དེ་རིང་དྲན་དཀའ་བས།།
རྒྱལ་བའི་ལུང་ལ་ཡིད་ཆེས་མི་བྱེད་ན།།
མ་རིག་བློ་ཡིས་ལེགས་ཉེས་འབྱེད་དཀའ་ཕྱིར༎
ཁོ་བོ་ཅག་གཉིས་བདེན་རྫུན་མཐའ་མི་ཆོད།།
རང་རེ་དྲང་སྲོང་ལགས་ཕྱིར་དྲང་པོའི་གཏམ།།
བཤད་ན་བདེན་པ་ཁྱད་དུ་གསོད་མ་མཛད།།
གཟུ་བོའི་བློ་ཡིས་བརྟགས་དཔྱད་ཤེས་ཡིན་ན།།
ཡང་དག་དོན་ལ་ལོག་པར་ཅིའི་ཕྱིར་མཐོང༌།།
འདི་ལྟར་རྒྱལ་བའི་ལུང་གིས་བསྔགས་པའི་ཀརྨ་ངག་དབང་ཡོན་ཏན་རྒྱ་མཚོ་
བློ་གྲོས་མཐའ་ཡས་པའི་མཛོད་ཆེན་པོ་ལྔའི་ནང་ཚན་རིན་ཆེན་གཏེར་མཛོད་
ཅེས་བྱ་བ། ཟབ་ཆོས་ཡོངས་ཀྱི་མཐར་ཐུག །རིས་བྲལ་བསྟན་པའི་སྙིང་པོ།
ཕྱོགས་མེད་སེམས་ཅན་སྐལ་བཟང་རྣམས་ཀྱི་ལམ་མཆོག་ཏུ་བསྟན་པ་འདིའི་གྲལ་
དུ་གཡུང་དྲུང་གི་བོན་རིན་པོ་ཆེ་སྡེ་ཚན་ལྔ་བཞུགས་པ་འདི། རྒྱལ་རོང་དུ་སྐྱེས་པའི་
བན་དེ་བསྟན་འཛིན་གྲགས་པའི་བློར་མ་ཤོང་སྟེ། གཏི་མུག་ཀླུ་ཡི་གདོན་ནད་སེལ་
བྱེད་ཅེས་མིང་དོན་འཛོལ་པའི་ལོག་པའི་ཆོས་ཤིག་བརྩམས་པར། བོན་ལ་སྡང་
སེམས་དང་ཕྲག་དོག་ལངས་ནས་ཉེས་དམིགས་སོགས་ལ་ཅུང་ཟད་ཀྱང་མ་འཛེམ་
292

ནམ་མཁའ་མཛོད་ཀྱི་ཁྲིད་གདམས་སྐོར།
པར་ཚིག་རྩུབ་དང་སྐུར་པ་ཆར་ལྟར་ཕབ་སྟེ། བསྟན་གཙོ་གཤེན་རབ་མི་བོ་དང་
དེས་གསུངས་པའི་བོན་སྒོ་རྣམས་ལ་ལོག་པར་ལྟ་བ་དམྱལ་བར་སྦྱངས་པའི་ས་བོན་
རང་དང་གཞན་གྱི་རྒྱུད་ལ་འབད་རྩོལ་ཆེན་པོར་བྱས་ནས་བཏབ་པ་འདི་ལ་ཀླན་
ཀ་བགྱི་བ་ལ། དེའང་སྔ་སོར་གོང་དུ་དཔལ་སྤུངས་དགོན་གྱི་བན་དེ་སྐུ་ཚབ་དཀར་
དགའ་ཞེས་པ་ནས་འདི་ལ་རྩོད་ལན་ཞིག་འབྲི་དགོས་ཞེས་ཟེར་ཡང་། སྐྱབས་
མཆོག་བླ་མ་ཡོན་ཏན་རྒྱ་མཚོ་དམ་པ་མཆོག་ནས་ཕྱོགས་མེད་རིས་མེད་ཀྱི་རྒྱལ་
བསྟན་རིན་པོ་ཆེ་ཕྱོགས་ཀུན་ཏུ་དར་ཞིང་རྒྱས་ཏེ་སེམས་ཅན་ཐམས་ཅད་ལ་འདི་
དང་ཕྱི་མ་གཉིས་ཀ་ལ་ཕན་བདེའི་ལེགས་ཚོགས་འབྱུང་བའི་རྩ་བ། བསྟན་པ་
ཕྱོགས་གཅིག་ཏུ་བསྡུས་པ་རིན་པོ་ཆེའི་གཏེར་མཛོད་ལྟ་བུ་བཞུགས་པ་འདི་ཉིད་
སྐལ་ལྡན་ལ་དངོས་གྲུབ་ཀྱི་རྩ་བ། བྱིན་རླབས་ཀྱི་སྒོ། ཐར་པ་ཆེན་པོར་བགྲོད་པའི་
ལམ་བཟང་དུ་གྱུར་པ། སྐལ་མེད་ཁ་ཅིག་ལ་ཉོན་མོངས་ཀྱི་གཞི། སྡིག་པའི་ཕུང་
པོ། ངན་འགྲོར་ལྟུང་བའི་ས་བོན་དུ་གྱུར་པས། ད་དེ་ལ་ལན་གླན་ནའང་ཉོན་
མོངས་ཇེ་རྒྱས། སྡིག་པ་ཇེ་འཕེལ་དུ་འགྲོ་བས། གཡུང་དྲུང་གི་བོན་རིན་པོ་ཆེ་ད
ེ་དར་
ནུབ་སེམས་ཅན་གྱི་ལས་དབང་གཙོ་ཆེ་བ་ལས། ཁོ་དག་གིས་ལས་ངན་བསགས་
པ་མ་གཏོགས་ཕན་གནོད་ཅུང་ཟད་ཀྱང་མེད་པས་བཏང་སྙོམས་སུ་འཇོག་རིགས་
པ་ལ། བོན་ལུགས་ཀྱི་བཀའ་བརྟེན་སུམ་བརྒྱ་ཉི་ཤུཔ་ལས། ཐ་མའི་དུས་འདིར་སེམས་
ཅན་ཕྲག་དོག་ཆེ། བསྟན་པ་འཕེལ་འགྲིབ་དབང་གིས་ཁ་མ་ཟིན།། སྒྲོ་སྐུར་འདེབས་
མང་ངན་ལན་མི་བརྗོད་ཅིང་།། སྙིང་རྗེ་བཟོད་པ་བསྒོམ་བྱ་བྱང་ཆུབ་ལམ། ཞེས་
གསུངས་པས། རྩོད་ལན་རྩོམ་འདོད་མ་བྱུང་པས་འབད་པ་ཡང་མ་བགྱིས་སོ། །སླར་
ཡང་ལོ་འགའ་འདས་རྗེས་སུ་བསྟན་གྲགས་ཀྱི་རྩོད་ཡིག་དང་ཆབས་གཅིག་ཏུ་རྟོགས་
ལྡན་སེང་གེ་ཉི་མས་འདི་ལ་ལན་རྩོམ་དགོས་ཚུལ་རྒྱང་རིང་པོ་ནས་བསྐུལ་བ་དང་།
293

ཀུན་མཁྱེན་ཤར་རྫ་པ་བཀྲ་ཤིས་རྒྱལ་མཚན་གྱི་གསུང་འབུམ།
དེ་དང་མཉམ་དུ་སྟག་ཞིག་གི་གྲྭ་བཙུན་ཉི་མ་བདུད་འདུལ་མིང་ནས་ཀྱང་རྩོད་ཡིག་
དེ་འདྲ་ཞིག་ཕུལ་ནས་རྩོད་ལན་རྩོམ་དགོས་ཡང་ཡང་གལ་པོ་འཛུགས་འདུག་པ་
ལ། རང་གིས་ཀྱང་འདི་ལ་ལན་ཞིག་འབྲི་ན་གཡུང་དྲུང་གི་བོན་ཡང་དག་པ་ལས་
ཕྱིར་ཕྱོགས་པའི་ལོག་རྟོག་ཟློག་པ་དང་། སྡིག་པ་མི་བསོག་ཅིང་། རབ་ཀྱི་རྒྱུད་ལ་
ཕྱོགས་མེད་ཀྱི་དད་པ་སྐྱེས་ནས་ཐར་པའི་ས་བོན་ཐེབས་པའང་འོངས་སྲིད་པར་
མ་ཟད། སྔགས་སྡོམ་ལས། དགྲ་བགེགས་བསྟན་པའི་བདུད་ལ་བྱང་སེམས་
བསྐྱེད། ཅེས་གསུངས་པ་ལྟར་གྱི་མི་རུང་བས། བསྟན་པ་ལ་གཤེ་བ་པོ་ཚར་གཅོད་
ནས་ལོག་པའི་ཆོས་འགོག་པར་བྱེད་པ་བསྟན་འཛིན་མཁས་པ་དག་གི་ཕྱག་ལེན་
ཡིན་འདུག་པས། འདི་རྩོམ་པར་བྱེད་པ་ལ་ས་བཅད་རྣམ་པ་བཞི། སངས་རྒྱས་
བྱོན་པའི་ཞིང་ཁམས་ལ་ལོག་རྟོག་དགག་པ། དེར་བྱོན་པའི་སངས་རྒྱས་ལ་ལོག་
རྟོག་དགག་པ། དེས་གསུངས་པའི་བོན་ལ་ལོག་རྟོག་དགག་པ། ལོག་ཚིག་རིམ་
བཞིན་འདོན་ཅིང་ལན་སོ་སོར་འདེབས་པའོ། །དང་པོ་ནི། བན་དེ་བསྟན་འཛིན་
གྲགས་པ་ན་རེ། ཁ་ཆེའི་ཡུལ་གྱི་ཕ་རོལ་ཨོ་རྒྱན་ཡུལ་གྱི་ཚུ་རོལ་དུ་འོལ་མོ་ལུང་རིང་
མ་སྟག་གཟིག་ཡུལ་དེར། ཞེས་ཟེར་བ་དེ་ཁྱོད་ཀྱིས་ལུང་དང་གང་ཟག་གང་ལས་
ཐོས། བོན་གྱི་སྟོན་པ་སངས་རྒྱས་བྱོན་པའི་གནས་ཡིན་པས་བོན་གྱི་བཀའ་དང་
བཀའ་བརྟེན་ལས་དེ་ལྟར་བཤད་དགོས་ན་དེ་འདྲ་བཤད་པ་མེད་པས་རང་བཟོར་
ཟད་དོ། །དེས་ན་ཕྱོགས་གང་དུ་ཡོད་ཟེར་ན། སྟོན་པ་ཉིད་ཀྱིས་གསུངས་པའི་
མདོ་འདུས་ལས། གནས་མཆོག་འོལ་མོ་ལུང་རིང་དེ།། འཛམ་བུ་གླིང་གི་ནུབ་བྱང་
ན།། མུ་ཁྱུད་འཛིན་གྱི་ལྷོ་ཡི་ཕྱོགས།། འཛམ་བུ་པྲིཀྵ་ཤིང་གི་རྩར། རི་བོ་གངས་
ཆེན་ཏི་སེའི་དྲུང་། མཚོ་ནི་མ་པམ་གཡུ་མཚོའི་འགྲམ། ཆུ་བོ་ཆེན་པོ་བཞི་འདུས་
འགོ །སྤོས་རི་ངད་ལྡན་ཉེ་བའི་ས། རི་ནག་དགུ་འདུས་ར་བ་སྟེ།། ཆུ་བོ་པཀྑཱུ་སི་
294

ནམ་མཁའ་མཛོད་ཀྱི་ཁྲིད་གདམས་སྐོར།
དྷུས་བཅད།། དུས་གསུམ་སྟོན་པ་འབྱུང་བའི་ཞིང་། ངོ་མཚར་རྨད་དུ་བྱུང་བའི་
གནས།། ས་ནི་པདྨ་འདབ་བརྒྱད་འདྲ། རི་ནི་གཡུང་དྲུང་དགུ་བརྩེགས་རི༎ གནམ་
ནི་འཁོར་ལོ་རྩིབས་བརྒྱད་འདྲ།། ཞེས་གསུངས་པས། ཕྱོགས་ངོས་འཛིན་སོགས་
གཞན་ལུང་གིས་རྟོགས་སླ་ལ། ཏི་སེ་ལ་ཡོན་ཏན་གྱི་དབུས་སྟག་གཟིག་ན་ཡོད་པའི་
ཏི་སེ་དང་། ས་ཚིགས་ཀྱི་དབུས་བོད་ཀྱི་གངས་ཏི་སེ་དང་གཉིས་སུ་ཡོད་པས།
ལུང་འདིའི་ཏི་སེ་དང་མཚོ་མ་པང་སྤོས་རི་ངད་ལྡན་སོགས་ནི་སྟག་གཟིག་ན་ཡོད་
དོ། །ཆུ་བོ་ཆེན་པོ་བཞི་ལའང་བོད་ཀྱི་ཆུ་བོ་བཞི་དང་ཡོན་ཏན་གྱིས་དབུས་ནས་
འབབ་པའི་ཆུ་བོ་བཞི་དང་གཉིས་སུ་ཡོད་པས། འདི་ནི་སྟག་གཟིག་གི་ཆུ་བོ་ཆེན་
པོ་བཞི་སྟེ། ད་ལྟ་ལྡམ་བུ་བ་རྣམས་ཀྱིས་མཐོང་སར་པཀྵུ་དང་ན་ར་ཛཱ་ར་ལ་སོགས་
པ་ཉི་མ་དྲུག་རེའམ་གསུམ་རེ་ཙམ་གྱིས་ཆོད་པའི་ཆུ་བོ་ཆེན་པོ་བཞི་སྟག་གཟིག་
ནས་འབབ་པར་གཟིགས། དེ་ནས་རྒྱ་གར་ཡུལ་ནས་འབབ་པར་བཤད་དོ། །འཛམ་
གླིང་འདི་ལ་རི་ནག་པོ་དགུས་བསྐོར་ནས་ཡོད་པའི་དཀྱིལ། དབལ་སོ་གངས་ཀྱི་
རྭ་བའི་དབུས་ན་གཡུང་དྲུང་དགུ་བརྩེགས་ཀྱི་རི་བོ། །དེའི་ཕྱི་རོལ་དུ་ཕྱོགས་
བཞི་ན་རྒྱལ་ས་ཕོ་བྲང་ཆེན་པོ་བཞི། མཚམས་བཞི་ན་རང་བྱུང་གི་མཆོད་རྟེན་
ཆེན་པོ་བཞི། དེ་ལ་གྲོང་ཁྱེར་ཆེན་པོ་བརྒྱད་ཀྱིས་བསྐོར་བ། དེའི་ཕྱི་རིམ་དུ་གྲོང་
ཁྱེར་སུམ་བརྒྱ་དང་དྲུག་ཅུ། དེའི་ཕྱི་རིམ་དུ་རིམ་གྱིས་ནང་གླིང་བཅུ་གཉིས་བར་
གླིང་བཅུ་གཉིས་ཕྱི་གླིང་བཅུ་དྲུག་མཐའ་གླིང་བརྒྱད། དེ་དག་གླིང་རེ་རེ་བཞིན་
དུ་རྒྱལ་པོ་ཆེན་པོ་རེ་རེ་དང་རྒྱལ་ཕྲན་སུམ་བརྒྱ་དྲུག་ཅུ། དེ་ལའང་གྲོང་དང་གྲོང་
ཁྱེར་གྲོང་རྡལ་བསམ་གྱིས་མི་ཁྱབ་པར་གནས་སོ། །ཞིང་དེའི་མི་ཐམས་ཅད་ཀྱང་།
བདག་ཅག་གི་སྟོན་པའི་ཞལ་ནས། དགེ་ལ་སྤྱོད་པ་ཤ་སྟག་སྟེ།། ཀུན་ཀྱང་བླ་མེད་
རྫོགས་སངས་རྒྱ༎ ཞེས་སོ། །བྱ་རིགས་དང་གཅན་གཟན། རི་དྭགས་རྣམས་ཀྱང་
;;:;
295

ཀུན་མཁྱེན་ཤར་རྫ་པ་བཀྲ་ཤིས་རྒྱལ་མཚན་གྱི་གསུང་འབུམ།
སངས་རྒྱས་ཀྱི་བྱིན་རླབས་ཀྱིས་བྱང་ཆུབ་སེམས་དང་ལྡན་པས་གཅིག་གིས་གཅིག་
ལ་གནོད་འཚེ་མི་བྱེད་པའང་མདོ་ལས་གསུངས། ཞིང་དེ་ན་དཔག་བསམ་ལྗོན་
ཤིང་རིགས་མི་འདྲ་བ་དགོས་རྒུ་འབྱུང་བ་སུམ་བརྒྱ་དང་དྲུག་ཅུ། མཚོ་རོ་མཆོག་
བརྒྱད་དང་ལྡན་པ་སུམ་བརྒྱ་དང་དྲུག་ཅུ། རིན་པོ་ཆེའི་རིགས་མི་འདྲ་བ་གྲམ་པ་
ལྟར་སྤུངས་པའི་གནས་ལ་གསེར་གྱི་བྱེ་མ། གཡུ་ཡི་ནེའུ་ཐང་། ཀེ་ཀེ་རུ་དང་མུ་
ཏིག་གི་དེའུ་འབུར། ཉ་ཕྱིས་ཀྱི་ཕུང་པོ། འདོད་འབྱུང་གི་ནོར་བུ་བསམ་གྱིས་མི་
ཁྱབ་པ། གཞན་ཡང་ནས་འབྲས་གྲོ་ཏིལ་སོ་བ་སྲན་ཆུང་རྒྱ་སྲན་མོན་སྲན་ཁྲེའུ་ཅུ་
རྩེ་ཡུངས་ཀར་ལ་སོགས་འབྲུ་རིགས་སྣ་ཚོགས་དང་། ལི་རྒུན་སྦྲང་རྩི་ཀ་ར་བུ་
རམ་རྩི་མར་ཏིལ་མར་ཡུ་ཏི་ལ་སོགས་ཞལ་ཟས་དང་ཤིང་ཐོག་སྣ་ཚོགས་པ་དང་།
གཞན་ཡང་རིན་པོ་ཆེའི་ཐོར་ཚུགས། དར་དམར་གྱི་འཛུམ་ཐོད། དར་ལྗང་གི་
ཅོད་པན། ནེའུ་སེང་དཀར་པོའི་ལ་ཐོད། རིན་པོ་ཆེའི་སྙན་ཆ། མུ་ཏིག་གི་མགུལ་
ཆུ། བྱི་རུའི་སོར་གདུབ། མུ་མེན་གྱི་ཚར་འཕྲུལ། མཐིང་དམར་གྱི་སྟོད་གཡོགས།
ལྗང་དམར་གྱི་ཤམ་ཐབས། དཀར་སེར་གྱི་དཔྱང་རལ། མཐིང་ནག་གི་སྟོད་
རལ། མན་དར་གྱི་འཇོལ་བེར། གསེར་གྱི་ཕྱག་གདུབ། གཡུ་ཡི་ཞབས་གདུབ།
ཟ་འོག་གི་སླག་པ། རས་ཀྱི་གོང་ཁྱུད། ལྷ་ཡི་དཔྱང་བུ་སྲུབས་མེད་ལ་སོགས་པ་
ལོངས་སྤྱོད་ཕུན་སུམ་ཚོགས་པ་སུམ་ཅུ་རྩ་གསུམ་གྱི་ལྷ་རྣམས་ཀྱི་ཡོ་བྱད་དང་མཉམ་
པ་ཡོད་ཅིང་། ཡོན་ཏན་ནི་ལྷ་རྣམས་ལས་ཀྱང་ཁྱད་པར་འཕགས་ཤིང་ནད་དང་
མུ་གེ་མཚོན་ཆའི་བསྐལ་པ་སོགས་ཀྱིས་ཀྱང་འཇིག་པ་མི་འོང་བར་མདོ་ལས་བཤད་
དོ། །ཡང་ཁྱོད་འདྲ་བའི་བོན་ལ་སྨོད་འདོད་ཁ་གཅིག་གིས། ཡུལ་འོལ་མོ་ལུང་རིང་
ཞེས་པ་དེ་དིང་སང་དབུས་ཀྱི་བོན་དུ་གྲགས་པ་འདི་ཡིན་ཞེས་པ། ཡུལ་ཡིན་ནམ་
བོན་ཡིན། ཡུལ་ཡིན་ན་དབུས་ཀྱི་བོན་ཞེས་པའང་འགལ་ཞིང་། དིང་སང་དབུས་
296

ནམ་མཁའ་མཛོད་ཀྱི་ཁྲིད་གདམས་སྐོར།
ན་འོལ་མོ་ལུང་རིང་བྱ་བའི་ཡུལ་མེད་པར་མངོན་སུམ་གྱིས་གྲུབ། བོན་ཡིན་ན་གྲུབ་
མཐའ་སྟེ། ཡུལ་དང་གྲུབ་མཐའི་ཤན་མ་ཕྱེད་པ་སྨྱོ་གཏམ་དང་འདྲ་བའི་རྩོམ་
ཆོས་ཡོད་པའང་མཐོང་སྟེ་རང་ལུགས་བཀོད་པས་འགོག་པ་ཡིན་ནོ། །དེའང་ཞིང་
ཁམས་འདི་ལ་གླིང་བཞིའི་མི་རྣམས་ཀྱིས་གསོལ་པའི་མཚན་བཞི། འཛམ་གླིང་གི་
མི་རིགས་སོ་སོས་མཚན་རེ་ཡོད་པའི་ནང་ཚན། ཞང་ཞུང་གི་མི་རྣམས་ཀྱིས་སྟག་
གཟིག་ཁྲོམ་པའི་གླིང་། རྒྱ་གར་གྱི་མི་རྣམས་ཀྱིས་བྱང་ཤམྦྷ་ལའི་གནས་མཆོག །བོད་
ཀྱི་མི་རྣམས་ཀྱིས་སྟག་གཟིག་གི་ཡུལ་འོལ་མོ་ལུང་རིང་ཞེས་གསོལ། དེའང་སྟག་
གཟིག་གི་ཡུལ་ཞེས་པའི་དོན་ནི། །ཞིང་ཁམས་འདི་ལ་གངས་དབལ་སོ་ཅན་གྱི་
ར་བས་བསྐོར་བ་དེ་ལ་སྟོན་པ་གཙོ་འཁོར་ལྔ་བོད་དུ་བྱོན་དུས་སྟོན་པས་མདའ་
ལམ་དྲང་བའི་ཤུལ་འདོམ་གང་ཙམ་གྱི་སྒོ་གཅིག་ཡོད་པའི་རིའི་ཁོང་གསེང་ལ་སྟག་
གཟིག་ལ་སོགས་གཅན་འཕྲང་དང་མུན་འཕྲང་ཉིན་ལམ་དགུ་དགུས་ཆོད་པ་ཡོད་
པ་ལ་སྟག་གཟིག་གི་ཡུལ་ཟེར་བ་སྟེ། བོད་འདི་གངས་རིའི་ཕྲེང་བས་བསྐོར་བ་ལ་
གངས་ཅན་བོད་ཟེར་བ་ལྟ་བུའོ།། །འོལ་མོ་ལུང་རིང་ཟེར་བའང་ལུང་པ་རིང་པོ་
ཞིག་ལ་ཟེར་བ་མ་ཡིན་ཏེ། མདོ་གཟེར་དམིགས་ལས། འོལ་ནི་སྐྱེ་བ་མེད་པས་
འོལ། མོ་ནི་འདོད་པ་འབྱུང་བས་མོ། །ལུང་ནི་བཀའ་ལུང་བསྟན་པས་ལུང་།། རིང་
ནི་ཐུགས་རྗེ་བསྲིངས་བས་རིང་།། ཞེས་པས། རྐང་པ་དང་པོས་ཞིང་ཁམས་ཀྱི་ངོ་
བོ་བསྟན་པ་སྟེ། སྤྱིར་བོན་ཐམས་ཅད་ངོ་བོ་ཉིད་ཀྱིས་དངོས་པོ་རང་མཚན་དུ་གྲུབ་
པ་གང་ཡང་མེད་པས། ཞིང་ཁམས་འདིའང་སྣང་ཚུལ་ལ་སྣོད་དང་བཅུད་ཕུན་
སུམ་ཚོགས་པ་ལ། ངོ་བོ་ཉིད་ཀྱི་བདེན་པར་གྲུབ་པ་མེད་པས་སྐྱེ་བ་མེད་པ་ཞེས་
བྱའོ། །རྐང་པ་ཕྱི་མ་གསུམ་ནི་ཡོན་ཏན་གྱི་ཆ་ནས་བཏགས་པ་སྟེ། དང་པོས་སེམས་
ཅན་ལ་འདི་ཕྱི་གཉིས་ཀའི་ཕན་བདེ་གང་ཡང་འདོད་པ་བཞིན་དུ་འབྱུང་བ་དང་།
297

ཀུན་མཁྱེན་ཤར་རྫ་པ་བཀྲ་ཤིས་རྒྱལ་མཚན་གྱི་གསུང་འབུམ།
གཉིས་པས་བཀའ་བོན་སྒོ་བརྒྱད་ཁྲི་བཞི་སྟོང་ལུང་ཐེག་པ་རིམ་དགུ་ལ་སོགས་
འཁོར་ལ་བསྟན་པའི་ཞིང་། གསུམ་པས་སངས་རྒྱས་ཀྱི་ཐུགས་རྗེ་བཞིའི་རྒྱུན་
བསྲིངས་ནས་འགྲོ་དོན་མཛད་པའི་ཞིང་ཁམས་ཡིན་པས་དེ་ལྟར་མཚན་བཏགས་
སོ། །ཞིང་འདིའི་དབྱིབས་དང་ཚད་ནི་རྒྱུད་ཉི་ཟེར་སྒྲོན་མ་ལས། དབྱིབས་ནི་གྲུ་
བཞི་ཆུ་ཞིང་མཉམ།། འཛམ་བུ་གླིང་གི་ཕྱེད་དྲང་ཡིན།། ཞེས་སོ། །གཉིས་པ་ཞིང་
ཁམས་དེར་བྱོན་པའི་བརྒྱ་པའི་རྣམ་འདྲེན་གྱི་གཙོ་བོ་ལ་ལོག་རྟོག་དགག་པ་ནི།
ཡང་རྫོགས་པའི་སངས་རྒྱས་ལ་སྐུར་པ་བཏབ་མཁན་བསྟན་གྲགས་ན་རེ། གཤེན་
རབ་མི་བོ་བྱ་བ་མུ་སྟེགས་སྟོང་པ་དོན་དམ་དུ་སྨྲ་བའི་ལྟ་བ་ཅན་ནམ་མཁའ་ལ་ལྷབ་
ལྷུབ་འཕུར། གཞན་གྱི་ལེགས་ཉེས་ཐམས་ཅད་ཐོལ་ཐོལ་སྨྲ། སྣང་སྲིད་ལྷ་འདྲེའི་
སྲོག་སྙིང་ལེན་ནུས་ཞེས་ཟེར་རོ། །ནམ་མཁའི་ཉི་མ་འོད་དང་ཟེར་གྱིས་འཇིག་རྟེན་
ཁམས་གང་ནས་ཤར་ཡོད་པ་དེ་ཁྱོད་ཀྱིས་ས་ཐོག་ནས་རྐང་པས་བཏེག་ལ་ལག་པ་
བརྐྱངས་ཏེ་ལག་མཐིལ་གྱིས་འགེབ་ནུས་སམ། མི་ནུས་པ་བཞིན་དུ་ཁྱོད་ཀྱི་ལོག་
སྨྲའི་ཚིག་རྐང་གསུམ་པོ་འདིས་གཤེན་རབ་མི་བོའི་སྐུ་གསུང་ཐུགས་ཀྱི་ཟག་མེད་
ཀྱི་ཡོན་ཏན་ཐམས་ཅད་བཀག་པར་རློམ་པ་ཁྱོད་སྙིང་རེ་རྗེ། དེ་བས་ན་གཤེན་
རབ་མི་བོས་དང་པོ་བྱང